पेट की ज्यादातर बीमारियों का कारण पेट की गैस होती है। भारतीय खान-पान में गरिष्ठ और मसालेदार चीजों का सेवन ज्यादा किया जाता है। इसके अलावा एक ही साथ दूध, दही, सब्जी, मिठाई आदि का सेवन करने और चाय-कॉफी के कारण गैस की समस्या बहुत सामान्य है। आमतौर पर पेट में हर रोज गैस बनने को लोग असामान्य नहीं समझते हैं। एक शोध के मुताबिक युवा-वृद्ध हर किसी को सप्ताह में एक बार पेट में गैस बनने की समस्या जरूर होती है। पेट की गैस एक चेतावनी होती है कि आपके पेट में कुछ गड़बड़ी चल रही है जिसे तुरंत सुलझाने की जरूरत है। आमतौर पर पेट की गैस में लोग सोडा पीकर या कोई दवा खाकर राहत पा लेते हैं। लेकिन पेट में गैस की वजह से माइग्रेन, अल्सरेटिव कोलायटिस और हार्ट बर्न जैसी कई समस्याएं हो सकती हैं। इसलिए पेट में गैस को गंभीरता से लेकर इसका इलाज करने की जरूरत है।